Διαδίκτυο, οπτικοακουστικό περιεχόμενο και νέα μέσα
Authors: Ποδάρα Άννα 
Published: June 2022

Η τηλεόραση βρίσκεται αυτήν την περίοδο σε μια δυναμική διαδικασία εξέλιξης, η οποία ξεκίνησε από τη στιγμή που το μέσο άρχισε να συγκλίνει με τον σημασιολογικό ιστό και δόθηκε η δυνατότητα μετάδοσης οπτικοακουστικού περιεχομένου μέσω διαδικτύου. Πλέον, η παραδοσιακή οθόνη δεν είναι πλέον το επίκεντρο της τηλεοπτικής εμπειρίας. Το οπτικοακουστικό περιεχόμενο διαχέεται σε διάφορες οθόνες και γίνεται πλέον προϊόν μιας διαδραστικής, φορητής εμπειρίας, χωρίς γεωγραφικούς και χρονικούς περιορισμούς. Το περιεχόμενο πολλαπλασιάζεται αναδεικνύοντας την ανάγκη για συστήματα προτάσεων εξατομίκευσης και ο θεατής αποκτά ολοένα και αυξανόμενη δυνατότητα ελέγχου. Πολλοί μιλούν για επανάσταση, άλλοι για το τέλος της τηλεόρασης όπως τη ξέραμε ενώ επικρατεί η αίσθηση ότι «οι νέοι έχουν εγκαταλείψει την τηλεόραση». Η βασική συνεισφορά της διατριβής είναι ότι αποτελεί μία συστηματική και μακροχρόνια μελέτη για τη συμπεριφορά του τηλεοπτικού κοινού στην Ελλάδα, και πιο συγκεκριμένα των νεανικών κοινών της γενιάς Ζ, ηλικίας 18-25 ετών. Πρόκειται μάλιστα για μία από τις πρώτες έρευνες που μελετά με συστηματικό τρόπο τις συνήθειες θέασης των νέων στην Ελλάδα, όχι μόνο στην παραδοσιακή τηλεόραση αλλά και σε άλλες τέσσερις οθόνες. Σε αυτό το πλαίσιο, εισάγεται ο όρος τηλεόραση 3.0 για να περιγράψει την τηλεόραση αυτής της μεταβατικής περιόδου, η οποία γίνεται αντιληπτή ως ένα νέο μέσο με καινοτόμα χαρακτηριστικά που προκύπτουν από τη σύγκλιση με το διαφαινόμενο Web 3.0. και τις τηλεπικοινωνίες. Ταυτόχρονα, ισχυρές παραμένουν και οι παραδοσιακές συνήθειες θέασης. Σκοπός αυτής της διατριβής είναι να διερευνηθούν οι συνήθειες θέασης της γενιάς Ζ στο σύγχρονο τηλεοπτικό οικοσύστημα, έτσι ώστε να χαρτογραφηθεί η τηλεοπτική συμπεριφορά των πρώιμων χρηστών και να εξαχθούν συμπεράσματα για την πορεία του μέσου. Για τον σκοπό αυτό μελετώνται έξι ερευνητικοί στόχοι. Ειδικότερα, αναζητούνται: α) Οι γενικές συνήθειες θέασης οπτικοακουστικού περιεχομένου της γενιάς Ζ, β) Η σχέση που έχουν οι νέοι με την παραδοσιακή τηλεόραση και οι διαφορές που παρατηρούνται σε σχέση με τις προηγούμενες γενιές, γ) Τα κοινωνικά-δημογραφικά κριτήρια που πιθανώς επηρεάζουν την ανάπτυξη των συνηθειών θέασης, δ) Οι προτιμήσεις της γενιάς Ζ στη θέαση ενημερωτικού και ψυχαγωγικού περιεχομένου και ο ρόλος της διάδρασης, ε) Τα μοτίβα που παρατηρούνται σχετικά με τη θέαση-χρήση ελεύθερης τηλεόρασης τοπικών ή/και διεθνών συνδρομητικών πλατφορμών, στ) η επίδραση των συστημάτων προτάσεων εξατομικευμένου περιεχομένου στις προτιμήσεις θέασης της γενιάς Ζ. Στην κατεύθυνση απάντησης των ερευνητικών στόχων, η έρευνα παρακολουθεί την τηλεοπτική συμπεριφορά της γενιάς Ζ για έξι χρόνια, συνδυάζοντας ποιοτικές και ποσοτικές έρευνες, μέσω διερευνητικής διαδοχικής σχεδίασης. Αρχικά διεξάγονται επτά ομάδες εστίασης και ακολουθούν δυο έρευνες με ανάπτυξη ερωτηματολογίων. Η διατριβή επιδιώκει να συμβάλλει στην εξέλιξη της υπάρχουσας γνώσης που αφορά στο κοινό της τηλεόρασης έτσι ώστε να προσφέρει ένα πολύτιμο σημείο εκκίνησης για την ανάπτυξη μιας σταθερής σχέσης με το νεανικό κοινό, μέσω της κατανόησης της συμπεριφοράς τους στο ψηφιακό περιβάλλον.